छत्तीसगढ़ पर्यावरण संरक्षण मंडल के अधिकारियों द्वारा आज यहां जारी रिपोर्ट के अनुसार वायु प्रदूषण और ध्वनि प्रदूषण कम होने के कारण रायपुर और बिलासपुर शहर के निवासियों को इस बार दीपावली की रात काफी सुकून मिला। मंडल के अधिकारियों ने बताया कि मण्डल द्वारा दीपावली के मौके पर आम जनता से पटाखों का उपयोग करते समय पर्यावरण नियमों के के साथ-साथ सर्वोच्च न्यायालय के निर्देशों का भी पालन करने की अपील की गई थी। छत्तीसगढ़ शासन एवं पर्यावरण मण्डल की इस अपील का काफी सकारात्मक असर देखा गया। राज्य शासन द्वारा विभागीय अधिकारियों और पर्यावरण संरक्षण मंडल को दिवाली के दिन हवा और ध्वनि प्रदूषण में कमी लाने के लिए सभी जरूरी उपाय सुनिश्चित करने के निर्देश दिये गये थे।